**Գավառի ավագ դպրոց**

**Հերթական ատեստավորման ենթակա ուսուցիչների**

**վերապատրաստման դասընթաց**

**ՀԵՏԱԶՈՏԱԿԱՆ ԱՇԽԱՏԱՆՔ**

**Թեմա՝ *Ժողովրդական բանահյուսության դերը տարրական դասարաններում***

**Հետազոտող ուսուցիչ՝ Սիմա Խոստեղյան**

**Ղեկավար՝ Ժենյա Միրիբյան**

**Գավառ 2022**

Բովանդակություն

Ներածություն------------------------------------------------3

1.Ժողովրդական բանահյուսության նշանակությունը մտածողության զարգացման գործում----------------------------------------------------5

2. Հեքիաթների ուսուցումը տարրական դասարաններում---------------------------------------------13

3. Առակների ուսուցումը տարրական դասարաններում--------------------------------------------17

4.Եզրակացություն------------------------------------------21

5.Օգտագործված գրականության ցանկ--------------------------------------------------22

Ներածություն

***Թեմայի արդիականությունը***-«Ժողովրդական բանահյուսության ուսուցումը տարրական դասարաններում» թեմայով դասընթացում կծանոթանաք ժողովրդական բանահյուսությանը,նրա նմուշներին՝առակներ, առած - ասացվածքներ, տաղիկ- խաղիկներ, հեքիաթներ ու առասպելներ և այլն։

Ակնհայտ է,որ տարրական դասարաններում ուսուցանվող առած - ասացվածքները, առակները, տաղիկ- խաղիկները, հեքիաթներն ու առասպելները և այլն , ունեն իրենց դրական ազդեցությունը երեխաների  ներաշխարհի զարգացման վրա:

Կծանոթանանք տարրական դասարաններում ուսուցանվող ժողովրդական բանահյուսության նմուշներին։

Հեքիաթները և առակները ժողովրդական բանահյուսության ամենահին և ամենահարուստ ժանրերից են:

Որպես բանահյուսության կարևոր ժանրեր`առաջին հերթին ընկալվում են որպես տեքստ`կայուն կառուցվածքային և լեզվաոճական առանձնահատկություններով:

Որպես մարդու հոգևոր գործունեության և աշխարհընկալման հատուկ միջոց,դրանք կապված են ժեսերի,կրոնական պատկերացումների և մտածողության տարբեր ձևերի հետ:Մայրենիի բոլոր դասագրքերում լայն տեղ է հատկացված առակների և հեքիաթների ուսուցմանը:

Դրանց նպատակն է արտահայտել ժողովրդի աշխարհայացքը,իդեալների գաղափարները և լավագույն ձգտումները:

Սակայն ժամանակակից ստեղծագործությունների հիմնական բարոյախրատական եզրահանգումը այնքան էլ մատչելի չէ երեխաներին:

Ուսումնասիրության առարկայի արդիականությունը միտված է նոր և անծանոթ գրառված և հրատարակված հեքիաթների ու առակների,ինչպես նաև հայ ժողովրդական հեքիաքների համակարգված քննությանը,դրանց խորքերում ծպտված ծիսապաշտամունքային և կրոնաառասպելական իրողությունների իմաստի բացահայտմանը:

***Աշխատանքի նպատակն ու խնդիրները***

Մեր աշխատանքի նպատակն է.

* Ուսումնասիրել տարրական դասարաններում ուսուցանվող նյութեր ներկայացվող խնդիրները և առաջադրել դրանց լուծման նորովի մոտեցումները:
* Ուսումնասիրել հեքիաթների և առակների ուսուցումը որպես երեխայի խոսքի զարգացման միջոց:
* Նպաստել երեխայի աշխարհընկալման զարգացմանը:
* Ուսումնասիրել տարրական դպրոցում բանահյուսության ժանրերի ուսուցման անհրաժեշտ ծավալը:
* Ուսումնասիրել հեքիաթների և առակների յուրացմանը նպաստող մեթոդական ժամանակակից համակարգը և վերլուծել արդյունքները:
* Դիտարկել հիմնախնդրի վերաբերյալ տեսությունը մեթոդական գրականության մեջ:
* Ներկայացնել դասի շնորհանդես հեքիաթների և առակների ուսումնասիրումը որպես դասի խթանիչ:

***Աշխատանքի կառուցվածքն ու բովանդակությունը:*** Աշխատանքը կազմված է ներածությունից,հիմնական բովանդակությունից,եզրակացությունից և օգտագործված գրական ցանկից:

Հիմնական մասում խոսել ենք ժողովրդական բանահյուսության ժանրային հարստության մասին,ներկայացրել ենք դրանց դերն ու նշանակությունը մայրենիի ժամերին: Ներկայացրել ենք հեքիաթների և առակների կառուցվածքն ու տեսակները և դրանց դերը կրտսեր դպրոցականների խոսքի հարստացման համատեքստում:

Աշխատանքն ավարտել ենք եզրակացությամբ,որտեղ համառոտ մեկնաբանել ենք աշխատանքի բովանդակությունը և ներկայացրել եզրակացություններ:

***Ժողովրդական բանահյուսության նշանակությունը մտածողության զարգացման գործում***

Տարրական դպրոցում առաջին դասարանից,ուսուցանվում է ժողովրդական բանահյուսության նմուշներ,***առածներ,ասացվածքներ,շուտասելուկներ,խնդուկներ,սուտասե լուկներ,հեքիաթներ,առակներ,դարձվածքներ,հանելուկներ,հաշվելուկներ,խաղիկ-տաղիկ,օրհնանք-մաղթանք և այլն:***

Ժողովրդական բանահյուսությունը ազգային հոգևոր արժեքի մի մասն է,որ սերնդեսերունդ փոխանցվելով,հասել է մինչև մեր օրերը:

Բանահյուսությունը ժողովրդի բանավոր ստեղծագործությունն է,նրա կոլեկտիվ բանականության և կոլեկտիվ հույզի արգասիքը:

Իբրև կոլեկտիվ ստեղծագործություն բանահյուսությունն ունի որոշակի առանձնահատկություններ: Առաջին առանձնահատկությունն արտահայտվում է ինչպես անհատական հանճարով կոլեկտիվ հանճարը ներկայացնելու ,այնպես նրա հյուսվածքների կոլեկտիվ մշակման ու գաղափարական-գեղարվեստական կատարելության մեջ:

Բանահյուսության մյուս բնորոշ առանձնահատկությունը նրա բանավոր հյուսված լինելն է,բանավոր կերպով ստեղծելը և բանավոր գոյությունը:

Բանահյուսությունը`իբրև հնագույն ժամանակներից ժողովրդին ուղեկցող ստեղծագործություն,իր մեջ խտացրել է ոչ միայն ժողովրդի կենսափորձը,այլ նաև նրա հավատալիքները,սովորությունները,վարքն ու բարքը:

Ներկայացրել ենք ժողովրդական բանահյուսության նմուշները,որոնք զետեղված են 2-4 դասարանների մայրենիի դասագրքերում:

***Առածներն ու ասացվածքները*** հայ ժողովրդական բան ու բառի մարգարիտներն են:

***Առածներն*** ուղղակի և փոխաբերական իմաստ ունեցող կարճ պատկերավոր ասույթներ ու դատողություններ են:

Կյանքի յուրաքանչյուր երևույթ նրանցում բնութագրվում է սրամտորեն և կատարյալ ամբողջականությամբ: Իրենց ժանրային հատկանիշներով առածներին շատ մոտ են ասացվածքները: Սրանք առածներից միայն տարբերվում են նրանով ,որ ուղղակի խոսքեր են և գրեթե միշտ գործածվում են առանց փոխաբերական իմաստի:

Մեծ է առած-ասացվածքների,պատմաճանաչողական,դաստիարակչական և գեղարվեստական նշանակությունը:

Որպես համառոտ ու պատկերավոր խոսքի դասական օրինակներ`դրանք մեծապես նպաստում են երեխաների ոչ միայն լեզվի մշակմանը,այլև տրամաբանական պատկերավոր մտածողության մշակմանն ու զարգացմանը:

***Առածներն ու ասացվածքները*** ընդհանուր գծերով,գեղարվեստորեն արտահայտում են պատմական զարգացման գրեթե ողջ ընթացքը:Անսահմանորեն լայն են հայկական առածների ու ասացվածքների թեմաները,ու անսահման խոր`նրա գաղափարական բովանդակությունը:

Ժողովրդական առած-ասացվածքները աչքի են ընկնում իրենց բանաստեղծական լեզվի և արվեստի բարձր արժեքներով:Քիչ խոսքով շատ բան ասելու բացառիկ ուժը,պարզությունը,կոնկրետությունը,պատկերավորությունը,բնութագրումների դիպուկությունը,գունագեղությունը նրանց բնորոշ առանձնահատկություններն են:

Առածներում մեծ տեղ են գրավում աշխատավորներին ուղղված խրատներն ու խորհուրդները:

Աշխատասիրության հենց այս բարձունքից էլ քննադատվում է ծուլությունն ու ձրիակերությունը,գովերգում է աշխատասիրությունն ու արդարությունը:

Բերենք մի քանի նմուշներ`

* Հանգիստը քաղցր չէ առանց աշխատանքի:
* Աշխատող խոփը չի ժանգոտվի:
* Ամառը որ պառկես հովերը,ձմեռը կսատկեն կովերը:
* Աշխատասիրությունը սովորում են երեք տարում,ծուլությունը`երեք օրում:
* Աշխատանքը ազնվացնում է:
* Թամբալը գիտի,թե հացը ծառի վրա է աճում:
* Նա ու չի աշխատում,բամբասանք է հավաքում:
* Ծառի տակ պառկելով բերանդ տանձ չի ընկնի:

***Առածը*** սեղմ ու պատկերավոր խրատական ասույթ է,այլաբանական դատողությամբ:

Կազմված է մեկ-երկու նախադասությունից, երբեմն`մի քանի բառից:

***Առածը***  արտացոլում է հասարակական կյանքի տարբեր կողմերը,արտահայտում կենցաղային,փիլիսոփայական հասկացություններ,ուր ընդհանրացված է ժողովրդի կենսափորձը:

Բերենք առածի մի քանի նմուշներ.

* Մի ձեռը ծափ չի տա:
* Տաշած քարը գետնին չի մնա:
* Երկաթը տաք-տաք կծեծեն:
* Ավազի վրա տուն չեն շինի:

***Ասացվածքները*** սեղմ ու արտահայտիչ ձևով բնութագրում են կյանքի այս կամ այն երևույթը:Սրանք առածներից տարբերվում են նրանով,որ չունեն այլաբանություն:

Բերենք մի քանի նմուշներ.

* Քանի լեզու գիտես,այնքան մարդ ես:
* Խելքը բնովի է,այլ ոչ թե գնովի:
* Արջը յոթ երգ գիտի,յոթն էլ տանձի մասին:
* Շատ կարդացողը հասկացող կլինի:
* Աղքատը հացի կարոտ է, հարուստը`ամեն բանի:

Այսպիսով առած-ասացվածքների մեջ ուղիղ իմաստի հետ մեկտեղ,այս կամ այն չափով արտահայտված է նաև նրա փոխաբերական իմաստը:

***Դարձվածքները*** խոսքը դարձնում են ավելի դիպուկ,արտահայտիչ ու պատկերավոր:

***Դարձվածքների*** գործածությունը պայմանավորված է խոսքի բնույթով:

***Դարձվածքների*** շնորհիվ խոսքը ազատվում է չարությունից ու երկարաբանությունից:

Դրանք իրենց իմաստային նրբերանգներով մտքին տալիս են դիպուկություն և կենդանություն:Դարձվածքները թեև ձևով նման են բառակապակցություններին ,սակայն միայն ծագմամբ են կապվում նրանց հետ:Դարձվածքը կարող է առաջանալ ոչ միայն բառակապակցություններից,այլ նաև կազմվել միանգամից`որպևէ բառակապակցության օրինակով:


Բերել մի քանի նմուշներ.

* ***բերանը ջուր առնել*** –լուռ մնալ,ոչ մի բառ չասել,չխոսել:

* ***հինգ մատի պես գիտենալ*** – շատ լավ իմանալ,ամբողջապես ճանաչել: 

***աշխարհով մեկ լինել –*** շատ ուրախանալ,աշխարհի տեր զգալ իրեն:

***Դարձվածքները*** օգնում են խոսքը գունազարդելուն,խոսքին հուզաոճական միտք տալուն,արտահայտիչ դարձնելուն և այլն:

***Օրոր- օրորոցայինը*** ժողովրդական բանահյուսության քնարական երգատեսակ է:

Կառուցված է երկտող,եռատող,քառատող կամ բազմատող տներից: Ունի կրկներգ, որոնք շեղվելով բանաստեղծական չափից,երգին հաղորդում են ռիթմաերաժշտության բազմազանություն:

Բերենք օրոր-օրորոցայինի նմուշներ`

Գիշերն իջավ,շողաց լուսին,

Ելան հովերն ալիք-ալիք,

Վարդ է ծաղկել քո երեսին

Իմ մենուճար անուշ բալիկ:

Օրոր,օրոր,օրոր բալաս,

Օրոր ասեմ,շուտ մեծանաս:

Որ շուտ դառնաս օջախի ծուխ,


Դու իմ երազ,արև իմ թուխպ,

Իմ սերն է միշտ քեզ պահապան,

Ոչ մի չար ձեռք քեզ չի հասնի,

Դու ես միակ հույսիս ճամփան,

Դու իմ անմեղ,դու իմ ազնի



Օրո~ր,օրո~ր, իմ սիրունիկ,

Օրոր ասեմ,դու`նանա,

Երկար ապրես կարմիր օրեր,

Կարմիր արև ունենաս,

Օրո~ր,օրո~ր,իմ անուշիկ,

Օրոր ասեմ,դու`նանա,

Ալ վարդ դառնան քարն ու փուշը,

Որ ճամփով էլ դու գնաս,

Օրո~ր,օրո~ր,իմ անուշիկ,

Օրոր ասեմ,դու` նանա:

***Հանելուկը*** դժվար լուծելի հարց է,որ մեծ մասամբ տրվում է փոխաբերության ձևով:Այլ կերպ ասած`այն որևէ առարկայի,երևույթի փոխաբերական պատկերումն է`հիմնված նրանց լուծելի առարկայի և հանելուկում նրան պողարինող առարկաների հատկանիշների նմանության վրա:

***Բերենք հանելուկի նմուշներ`***

Ծնվում է ու մեծանում,

Հենց նույն օրն էլ` մահանում,

Հետո նորից կյանք առած

Պայծառ շորեր է հագնում:



(Արև)

Թագավոր չէ,թագ ունի,

Երկարաճիտ կոշիկ ունի,

Ժամացույցին չի նայի,

Երկար քնել չի թողնի:

Աքլոր

Ինչքան լցնես`կփոքրանա,

Ինչքան վերցնես`կմեծանա:

******

***Հաշվելուկը*** փոքրերի հետ բարձրաձայն ասվող բանաստեղծություն է`նրանց հաշվել և արտասանել սովորեցնելու նպատակով:Օգտագործվում է նաև մանկական խաղերում դերերը բաշխելու նպատակով:

***Բերենք հաշվելուկի նմուշներ`***

Մեկ,երկու,երեք

Լուսերեսին ներս բերեք,

Չորս,հինգ,վեց,

Լուսերեսը հայտնվեց:

Յոթ,ութ,

Ձեռքին ունի մի սև թութ,

Սևացել է քիթ, մռութ:

Ինը,տասը,

Բերեք թասը,

Քիթ մռութը լվանանք,

Լույս երեսով հիանանք:

Տուն, տուն,

Երկու տուն,

Երկու տանը`

Երկու շուն,

Երկու շանը`

Երկու բույն`

Երկու բնին`

Երկու դուռ,

Մեկը` ուղիղ,

Մեկը` ծուռ:

***Շուտասելուկը*** լեզվահնչյունական յուրօրինակ խաղ է,վարժություն: Պետք է արագ, բազմիցս կրկնելով`ճիշտ արտասանել այն:Դժվար արտաբերության պատճառով հաճախ արտասանվում է ծիծաղաշարժ աղավաղումներով:Այն մանկական լեզուն վարժեցնում է հնչյունական բարդ ու ճիշտ արտասանությանը:

Շուտասելուկները զվարճանքի համար ստեղծված կատակային ժանրի ստեղծագործություններ են:Կարող են լինել ասույթ, նախադասություն, չափածո երկտող: Այո' զվարճանքի համար են ստեղծված, բայց ունեն  
նաև ուսուցողական բնույթ: Նպաստում են արագ ու արտահայտիչ կարդալու կարողությանը, մշակում են առոգանությունը: Շուտասելուկները կիրառվում են հիմնականում առաջին դասարանում: Արագ-արագ արտասանելու   
դեպքում բառերը խառնվում են, առաջացնելով զվարթություն ու ծիծաղ, որն իր հերթին նպաստում է լարվածությունը թուլացնելուն և մտերմիկ մթնոլորտ ստեղծելուն:   
  
Կարմիր կովի'կ, տուր կաթ, կարագ,  
  
Արտա'կ, վեր կաց ու կեր արագ:  
  
Մուկը մատը մատին կտա,  
Տան կարասը պատին կտա:  
  
 Շուտասելուկների կիրառումը տարրական դասարաններում լուծում է ուսումնական և դաստիարակչական մի քանի խնդիր, դրանք երեխաներին սոսկ զվարթացնելու համար չեն։  
Շուտասելուկները նպաստում են երեխաների արտասանական թերությունների շտկմանը, նպաստում են հիշողության զարգացմանը։

Տաղաչափորեն բաղկացած է մի քանի անդամներից,հանգավոր կամ անհանգ տողերից,որոնց   
մեջ գերիշխում են նույնահունչ բառերի,նույն կամ նման բաղաձայն հնչյունների կրկնությունները   
դժվարացնելով ճիշտ արտասանությունը։

Շուտասելուկը լեզվահնչյունական յուրօրինակ խաղ է։  
 Ենթադրում է երկու կողմ՝ առաջադրող և արտասանող֊կատարող։Վերջինս պետք է,արագ ու բազմիցս կրկնելով,ճիշտ արտասանի բանաձևը:  
 Դժվար արտաբերության պատճառով հաճախ արտասանվում է ծիծաղաշարժ աղավաղումներով:  
Շուտասելուկը մանկական լեզուն վարժեցնում է հնչյունական բարդ և ճիշտ արտասանության։  
  
Ներկայացնում եմ մի քանի շուտասելուկներ՝  
Բուռ-բուռ ալյուր շաղեցինք,  
Փուռը տարանք եփեցինք,  
Փռապանը համեմեց,  
Բուռ-բուռ ցորեն նվիրեց:  
\*\*\*  
Շահը շահին ասաց՝ շահ,  
Կլինի՞ շահը անշահ:  
Շահը՝ անշա՞հ, շահն ասաց,  
Թե անշահ է՝ էլ ի՞նչ շահ:  
\*\*\*  
Հավը հավկիթ ածեց,  
Ջայլամը տեսավ զարմացավ,  
Ջայլամը հավկիթ ածեց,  
Հավը տեսավ զարմացավ:  
\*\*\*  
Սարի ուսին սիրուն լուսին, սիրուն լուսին սարի ուսին:  
\*\*\*  
Ծտի ճուտը՝ ճմբան ծերին,ծտի ճտի ճիտը՝ ծուռ։  
\*\*\*  
Մկրատ տուր մտրակ տամ,մտրակ տուր մկրատ տամ։  
\*\*\*  
Սա ասի՝ նա կանի,նա ասի՝ սա կանի:

Բանահյուսության այս բոլոր տարատեսակները ուսումնասիրվում են տարրական դասարաններում,սակայն մենք ավելի խորը ուսումնասիրել ենք հեքիաթներն ու առակները:

***2.Հեքիաթների ուսուցումը տարրական դասարաններում***

Տարրական դասարանների մայրենիի դասագրքերում ամենից հաճախ հանդիպող նյութերից մեկն էլ հեքիաթներն են:Հեքիաթները ժողովրդական բանահյուսության ամենահին ու ամենատարածված ժանրերից են,դրանք առաջացել են մարդկության ծագման վաղ շրջանում,սակայն այսօր էլ շարունակում են ստեղծվել:

Շարունակում են հուզել ընթերցողներին իրենց անմիջականությամբ ,պարզությամբ ու խոր լավատեսությամբ:

Մեր մեծ բանաստեղծ Հովհաննես Թումանյանն ասել է.<<Մեր լեզվի ու գրականության առողջ զարգացման համար պետք է մշտական տեղ հատկացնել Հայրենի երկրի բանավոր գրականությանը,նրա ամեն տեսակ ավանդություններին,հեքիաթներին,առակներին,առած-ասացվածքներին>>:

***Հեքիաթը***  բանահյուսական ժանր է,գերազանցապես արձակ,բանավոր պատմվածք`կախարդական, կենցաղային բովանդակությամբ հյուսված գեղարվեստական հնարքի յուրատեսակ միջոցներով:

Համաշխարհային բնագիտության մեջ տարբեր տեսություններ ու կարծիքներ կան հեքիաթի ծագման ու ձևավորման վերաբերյալ:

Հեքիաթների հեղինակները հիմնականում ժողովուրդն է:Այն, ինչ կյանքում անհնար է եղել իրականացնել,մարդիկ երազել են,ցանկացել և տեսել հեքիաթներում:

Ավելի ուշ հեքիաթներ ստեղծվել են առանձին հեղինակների կողմից`ժողովրդական պատումների մշակմամբ կամ ինքնուրույն:

Բոլոր երեխաները սիրում են հեքիաթներ լսել և կարդալ: Հեքիաթի բովանդակության հետաքրքրաշարժությունը, դեպքերի զարգացման հաջորդականությունը, հերոսների բնավորության գծերի հստակությունը, պարզությունը, հաճախակի կրկնվող սկիզբն ու բազմաթիվ արտահայտությունները, հաճելի ավարտը, մատչելի գաղափարն ու ենթատեքստը հեշտացնում են նրա ընթերցումն ու դարձնում ցանկալի:

Հեքիաթը բանահյուսության ժանրերից է, որտեղ հերոսները և դեպքերը պատկերված են չափազանցված կամ այլաբանորեն, հաճախ էլ՝ հրաշապատում ձևերով: Հեքիաթների հեղինակը հիմնականում ժողովուրդն է: Այն, ինչ կյանքում անհնար է եղել իրականացնել, մարդիկ ցանկացել են տեսնել հեքիաթներում: Ավելի ուշ հեքիաթներ ստեղծել են առանձին հեղինակներ՝ ժողովրդական պատումների մշակմամբ կամ ինքնուրույն: Հեքիաթները բաժանվում են տեսակների և ենթատեսակների:

Տարրական դպրոցում աշակերտը պետք է տարբերակի հեքիաթի տեսակներն ու ենթատեսակները: Տարածված են ***հրաշապատում կամ կախարդական, իրապատում, կենդանական, արկածային, հերոսական***-***պատմական, կենցաղային-առօրեական հեքիաթները***:

***Հրաշապատում հեքիաթներում*** պատկերվում է բարի ուժերը մարմնավորող հերոսների պայքարը չար ուժերի՝ դևերի, կախարդների, վհուկների, վիշապների դեմ: Դեպքերը տեղի են ունենում ստորերկրյա թագավորությունում, երևակայական աշխարհներում, որտեղ անհավատալին դառնում է իրական: Հերոսներին օգնում են ձին, թռչունը, բարի պառավը կամ իմաստուն ծերունին: Հեքիաթներում չարի և բարու պայքարը մեծ մասամբ ավարտվում է բարու հաղթանակով:

***Իրապատում հեքիաթներն*** արտացոլում են ժողովրդի կյանքը, մարդկային վսեմ ձգտումները, հալածվածների և ճնշվածների ճակատագիրը, ծաղրվում են ժողովրդին կեղեքողները, մարդկային զանազան արատներ:

**Կենդանական հեքիաթներում** անձնավորվում են տարբեր կենդանիներ, պատկերվում են նրանց առանձին հատկություններն ու վարքը: Կենդանիների (օրինակ՝ գայլի, աղվեսի, արջի, կկվի, բվի, օձի, առյուծի և այլն) միջոցով այլաբանորեն ներկայացվում են մարդկային որոշակի հատկանիշներ՝ ինչպես չարությունը, խորամանկությունը, նախանձը, ագահությունը, ժլատությունը, մեծամտությունը, այնպես էլ բարությունը, անձնազոհությունը, վեհանձնությունը, ազնվությունը, հավատարմությունը, իմաստնությունը և այլն:

Հեքիաթներին բնորոշ են ժողովրդական պատկերավոր արտահայտությունները, չափազանցությունները, իմաստալից խոսքերը: Հեքիաթներում հաճախ են իրար խառնվում իրականն ու երևակայականը: Հեքիաթները հիմնականում արձակ են, հազվադեպ՝ նաև չափածո: Դրանց մեծ մասին բնորոշ է նույն սկիզբը՝ «Լինում է, չի լինում», «Կար, չկար», «Ժուկով-ժամանակով», «Չգիտեմ՝ որ երկրում, որ թագավորությունում», ինչպես նաև նույն վերջաբանը՝ «Երկնքից երեք խնձոր է ընկնում...», «Նրանք հասան իրենց մուրազին, դուք էլ հասնեք ձեր մուրազին» և այլն:

Աշխարհի ժողովուրդների հեքիաթների շարքում իրենց տեղն ունեն նաև հայկական ժողովրդական հեքիաթները, որոնք նույնպես վաղնջական ժամանակների ծնունդ են. բանասացների շնորհիվ փոխանցվել են մեզ՝ որպես զարմանալի, անգին ավանդներ:

Հայ բանահավաքներն ու բանագետները գրառել և կորստից փրկել են դրանք:

Հայկական հեքիաթների հավաքման ու հրատարակման աշխատանքներին մեծապես նպաստել են Գարեգին Սրվանձտյանցը, Սարգիս Հայկունին, Տիգրան Նավասարդյանը, Երվանդ Լալայանը, Սահակ Մովսիսյանը (Բենսե) և ուրիշներ:

Հրատարակվել են բազմաթիվ ժողովածուներ, որոնցից հատկապես արժեքավոր է «Հայ ժողովրդական հեքիաթների» բազմահատորյակը (1958–85 թթ.): Յուրաքանչյուր տարածաշրջան ունի իր հեքիաթները, որոնք հաճախ նույն հեքիաթների տեղային տարբերակներն են:

Ուշագրավ է նաև 1980 թ-ին լույս տեսած «Արև հեքիաթ» ժողովածուն, որտեղ զետեղված են մի շարք հեքիաթներ՝ ասմունքող Սուրեն Քոչարյանի մշակմամբ: 1981 թ-ին լույս է տեսել «Հրեղեն ձին» ժողովածուն, որտեղ ընդգրկված են հարյուրավոր հեքիաթներ, խաղիկներ, հանելուկներ, առածներ և ասացվածքներ. իրենց պապիկներից ու տատիկներից, ուրիշ տարեցներից լսելով ու գրառելով՝ դրանք «Պիոներ կանչ» (այժմ՝ «Կանչ») թերթին էին ուղարկել Հայաստանի տարբեր շրջաններից, Անդրկովկասի հայաշատ վայրերից՝ 2–10-րդ դասարանների աշակերտները: Կուտակված նյութն այնքան առատ էր, որ 2003 թ-ին լույս է տեսել նույն ժողովածուի երկրորդ գիրքը՝ «Թագավորի երազները» խորագրով (հավաքող՝ Սերգեյ Վարդանյան):

Աշխարհի լավագույն հեքիաթագիրներից են՝ գերմանական գրականության մեջ՝ Գրիմ եղբայրները («Հենզելն ու Գրետելը»), ֆրանսիականում՝ Շառլ Պեռոն («Մոխրոտիկը»), ռուսականում՝ Ալեքսանդր Պուշկինը («Ոսկե ձկնիկը»), Նիկոլայ Նոսովը («Անգետիկի արկածները»), Պավել Բաժովը («Մալաքիտե զարդատուփ»), Յուրի Օլեշան («Երեք հաստլիկներ»), դանիականում՝ Հանս Քրիստիան Անդերսենը («Ջրահարսը»), շվեդականում՝ Աստրիդ Լինդգրենը («Փոքրիկն ու տանիքում ապրող Կառլսոնը»), իտալականում՝ Ջանի Ռոդարին («Չիպոլինոյի արկածները»), անգլո-ամերիկյանում՝ Ռեդյարդ Կիպլինգը («Ջունգլիների գիրքը. Մաուգլի»), Օսկար Ուայլդը («Եսասեր հսկան»), Ռոուել Թոլքիենը («Մատանիների տիրակալը»), հայ գրականության մեջ՝ Հովհաննես Թումանյանը («Կռնատ աղջիկը», «Չախչախ թագավորը»), Ղազարոս Աղայանը («Անահիտ», «Զանգի-զրանգի») և ուրիշներ:

Ե՛վ հայկական ժողովրդական, և՛ աշխարհի ժողովուրդների հեքիաթները մշտապես գրավել են Ղազարոս Աղայանի, Հովհաննես Թումանյանի, Ավետիք Իսահակյանի, Դերենիկ Դեմիրճյանի, Ստեփան Զորյանի, Խնկո Ապոր, Հայրապետ Հայրապետյանի և այլ գրողների ուշադրությունը, որոնք իրենց գրած, մշակած ու փոխադրած հեքիաթներով հայ գեղարվեստական գրականությունը հարստացրել են նոր, ինքնատիպ ստեղծագործություններով:

Հեքիաթի դասավանդումը ունի երկու փուլ`հեքիաթային կամ երևակայական կողմի բացահայտում և բովանդակության սյուժեի հաղորդում:Սրանք երկուսն էլ խիստ կարևոր ու անհրածեշտ են նյութի յուրացման ու նրանից բխող կրթական ու դաստիարակչական նպատակների իրականացման համար:

Տարրական դասարաններում հեքիաթներն ամենից առաջ պետք է դասավանդել որպես գեղարվեստական ստեղծագործություններ,այսինքն`նախապատրաստական զրույցի միջոցով հող նախապատրաստել այն ճիշտ ընկալելու համար:Սովորեցնել լավ կարդալ,անծանոթ մտքերն ու բառերը բացատրել,բովանդակությունը համառոտ ու մանրամասնորեն վերարտադրել,հարցերով ամփոփել հեքիաթի վերաբերյալ երեխաների հաղորդած տեղեկությունները:

Հեքիաթներում եղած իրականի և անիրականի տարբերակումը կարևոր դարձնելու համար հաճախ պետք է արտադասարանային ընթերցանության միջոցով օրինակներ բերել իրենց կարդացած կամ նախորդ դասարաններում անցած հեքիաթներից:

Ամեն մի հեքիաթի անցկացումը ճիշտ տանելու համար ,պետք է ուսուցիչը հստակ իմանա նրա իրական ու անիրական կողմերը,թե ինչ է իրենից ներկայացնում հեքիաթը և ինչու է ժողովուրդը դիմում հարցի հեքիաթային լուծման:

Հեքիաթի ավարտին պետք է պետք է ակնհայտ լինի նրա բարոյախրատական և դաստիարակչական եզրակացությունները,թե ո՞րն է նրա հիմնական միտքըև գաղափարական բովանդակությունը:

Հեքիաթները պետք է սերտ կապ ունենան առածների,ասացվածքների,հանելուկների հետ:

Հեքիաթների ուսումնասիրման մեջ հետաքրքրություն և բազմազանություն կմտցնեն նաև հորինողական և պատմողական ձևերը:

Պատմողական ձևով անցնելիս հեքիաթը կարելի է չընթերցել,այլ պատմվի ուսուցչի կողմից,որտեղ տեղ կգտնի պատմումի և արտահայտչական միջոցների հնարավոր լայն օգտագործումը:

Կարելի է նաև դասավանդել հորինողական ձևով,որտեղ ավելի վառ կերևա սովորողի երևակայական միտքը և որպես ստեղծագործական մեթոդ այն ավելի կիրառելի կլինի հեքիաթների ուսումնասիրման ընթացքում:Այս պարագայում մենք տալիս ենք երեխայի մտքերի ազատություն,որ յուրովի վերարտադրեն հեքիաթի բովանդակությունը,որ կարողանա փոփոխություններ մտցնել սյուժեի դեպքերի զարգացման մեջ:

Հեքիաթների ուսումնասիրությունը տարրական դասարաններում կարելի է անցկացնել հետևյալ պլանով:

1. Նախապատրաստական զրույց:
2. Հեքիաթի առաջին ընթերցում(ուսուցչի կողմից):
3. Հեքիաթի երկրորդ ընթերցում և բացատրում(սովորողների կողմից):
4. Հեքիաթի վերլուծություն ըստ առանձին մասերի,բովանդակության ու լեզվի:
5. Մասերի վերնագրում և պլանի կազմում:
6. Բովանդակության վերարտադրում:
7. Ստեղծագործության հեքիաթային կողմի բացահայտում:
8. Ամփոփում

3.Առակի ուսուցումը և ընթերցանությունը տարրական դասարաններում

:

Տարրական դասարաններում գեղարվեստական ստեղծագործությունների ուսուցումն ունի մի շարք առանձնահատկություններ: Դրանց նկատառմամբ և ճիշտ գործադրմամբ աշակերտների կողմից թեմայի յուրացումը դառնում է առավել արդյունավետ:

Գեղարվեստական ստեղծագործությունների ուսուցման գործընթացն այնպես պետք է կազմակերպել, որ մայրենի լեզվով կարդալ և ընթերցածը պատմել սովորեցնելուց զատ, ձևավորվեն ստեղծագործական ենթատեքստը հասկանալու, հերոսների գործողությունները վերլուծելու, լավը վատից, չարը բարուց տարբերելու, դրանց մասին դատողություններ անելու, համեմատելու և հակադրելու կարողություններ:

**Առակների ուսուցումը տարրական դասարաններում**

**Առակը** ուսուցողական, բարոյախրատական, դաստիարակչական բնույթի փոքրածավալ գրական- գեղարվեստական ստեղծագործություն է:Այն ունի բազմադարյա պատմություն:Այստեղ այլաբանության միջոցով ծաղրվում են մարդկային վատ հատկանիշները(չարություն, պարծենկոտություն, ծուլություն, ապերախտություն), գովաբանվում՝ առաքինությունները (բարություն, ազնվություն, արդարություն, համեստություն, աշխատասիրություն):

Տարրական դասարաններում առակի ուսուցման ընթացքում անհրաժեշտ է նկատառել հետևյալ նրբությունները.

1. Նպատակահարմար չէ աշակերտներին անմիջաբար <<հրամցնել>> առակի այլաբանական և փոխաբերական իմաստները. սովորողն ինքը պետք է բացահայտի և վերլուծի առակի բարոյախրատական ուղղվածությունը, հասկանա, թե առակի մեջ որն է իրականը, որը՝ երևակայականը:
2. Բարոյախրատական իմաստի բացահայտումից հետո ցանկալի է համապատասխան խորհուրդ ունեցող առածների և ասացվածքների միջոցով ամրակայել սովորողների գիտելիքները:
3. Հարկավոր է ոչ միայն դերերով կարդալ առակը, այլև բեմականացնել նրա բովանդակային հատվածները:

Ներկայացնեմ Վարդան Այգեկցու <<Առյուծն ու մուկը>> առակի մեթոդական շղթան.

- Երբևէ որևէ մեկին օգնե՞լ եք:Ինչպե՞ս: Կամ հակառակը. ձեզ օգնե՞լ են, երբ դրա կարիքն եք ունեցել:Պատմեք՝ այդ մասին:

Աշակերտները ներկայացնում են մի քանի դեպքեր, երբ օգնել են շրջապատի մարդկանց, և այնպիսի դեպքեր, երբ իրենց են օգնել, հարկ եղած դեպքում:

ՈՒսուցիչ - ՈՒ՞մ կարող ենք համարել լավ ընկերներ:

Աշակերտ- երբ օգնում ենք մարդկանց, դրանով բարի գործեր ենք կատարում և դառնում ենք լավ ընկերներ:

* Լավ ընկերը կամ մարդը նա է , ով կարողանում է անհրաժեշտ պահին օգնության ձեռք մեկնել իր ընկերոջը կամ շրջապատի մարդկանց և լավ արարքներով փոխհատուցել մարդկանց:
* Հանելուկների գուշակման միջոցով աշակերտները կռահում են առակի հերոսներին և նկարագրում նրանց:

Ճստճստան է ու փոքրիկ

Եվ կրծում է ամեն ինչ:

Երբ որ փիսիկ է տեսնում,

Արագ փախչում է, վազում:



Կենդանիների արքան

Հսկա է նա իսկական,

Հզոր, քաջ է ու արի,

Միաժամանակ՝ բարի:



Ուսուցիչը պատմում է, որ շատ առակագիրներ իրենց առակներում մարդկային լավ ու վատ կողմերը ներկայացնում են բնության երևույթների, բույսերի ու կենդանիների միջոցով:Վարդան Այգեկցին մեզ է ներկայացնում մի առակ, որի հերոսները, ինչպես արդեն դուք գուշակեցիք, առյուծն ու մուկն են:Դե՛ եկեք տեսնենք, թե ինչի՞ մասին է առակը, և ի՞նչ է ուսուցանում այն:

**Առակի ամբողջական ընթերցում**

**Առակի ընթերցում հատված առ հատված՝ զուգահեռաբար տանելով բառային և ուղղագրական աշխատանք**

***Բառերի բացատրություն***

**Իսկույն –** անմիջապես, անհապաղ

**Զարթնել –** արթնանալ, զգաստանալ

**Աղաչել -**խնդրել, աղերսել

**Ցանց-** ոստայն, թակարդ

**Ուսուցիչ** -Ինչի՞ մասին էր առակը:

-Ո՞րն է առակի հիմնական միտքը:

- Ի՞նչ սովորեցրեց մեզ այս առակը:

**Աշակերտներ** - Մկան ու առյուծի կերպարների միջոցով արտահայտվում են մարդկանց կերպարները, նրանց լավ ու վատ արարքները, վերաբերմունքը միմյանց նկատմամբ:

* Մարդիկ պետք է զիջող լինեն միմյանց նկատմամբ:Հարգեն դիմացինի կարծիքը:
* Չթերագնահատեն մարդկանց և նրանց կարողությունները, չարհամարհեն միմյանց:
* Կյանքում պետք է անպայման լավություն կատարել և կարողանալ լավ արարքներով օգտակար լինել միմյանց:

Առակի ազդեցությունն ամրակայվում է համապատասխան խորհուրդ ունեցող ասացվածքներով:

◊ Լավությու՛ն արա, ջու՛րը գցիր, մարդիկ չիմանան, ձուկը հո կիմանա:

◊ Դու ուրիշին օգնի՛ր, Աստված էլ քեզ կօգնի:

◊ Մի՛ գովիր մարդու տեսքը, այլ գովի՛ր նրա կատարած գործը:

◊ Ինչ ցանես, այն կհնձես:

Առակի ուսուցման գործընթացն ամփոփվում է քառաբաժանի մեթոդով.

| Ի՞նչ տեսա | Ի՞նչ լսեցի |
| --- | --- |
| Հզոր առյուծ,խեղճ մուկ,մկների խումբ,առյուծը ցանցի մեջ: | Մկան խնդրանքը,առյուծի մռնչյունը, մկների ճստճստոցը: |
| Ի՞նչ սովորեցի | Նոր վերնագիր |
| Լինել ընկերասեր և զիջող,դժվարին պահերին օգնել մարդկանց,միշտ լավ գործեր կատարել, չլինել մեծամիտ,չթերագնահատել դիմացինի ուժերը: | Մկների օգնությունը  Առյուծ թագավորը  Ընկերասեր մուկը |

Առակներն իրենց ժանրային առանձնահատկություններով որոշ չափով նման են ինչպես պատմվածքին,այնպես էլ հեքիաթին:

Ամենից առաջ անհրաժեշտ է առակներն անցկացնել որպես սովորական գեղարվեստական ստեղծագործություններ`ձգտելով հասնել այն բանին,որ երեխաներըմիանգամայն լուրջ ընդունեն նրանցում եղած գործող անձերի անձնավորումը,նրանց կատարած մարդկային գործողությունների խոսակցությունները ու դատողությունները:

Առակի դասավանդման ժամանակ առածների ու ասացվածքների օգտագործումը միայն մեծապես նպաստում է նրա բովանդակության բացահայտմանը,այն զարգացնում է երեխաների տրամաբանական մտածողությունը,հարստացնում և ճոխացնում է նրանց լեզուն,խոսքը դարձնում է պատկերավոր,կոնկրետ և դիպուկ:

Տարրական դասարաններում սովորողները ոչ միայն պետք է սովորեն ճիշտ հասկանալ առակները,բացահայտել կամ թափանցել նրանց ներքին բովանդակության մեջ,այլև հիմնական բովանդակությունը արտահայտում են առածներով ու ասացվածքներով,հավաքել գործածական առածներն ու ասացվածքները,դասդասել դրանք և ճիշտ ու տեղին օգտագործեն իրենց բանավոր խոսքում:

Առակների ուսումնասիրման ընթացքում տարրական դասարաններում կարելի է առաջնորդվել հետևյալնպլանով.

1. Նախապատրաստական զրույց
2. Առակի ընթերցում ուսուցչի կողմից:
3. Առակի ընթերցում աշակերտների կողմից ու բառերի բացատրություն:
4. Առակի վերլուծություն`ըստ առանձին մասերի,բովանդակության և ձևի:
5. Մասերի վերնագրում կամ պլանի կազմում:
6. Բովանդակության վերարտադրում:
7. Կերպարների բնութագրում և գլխավոր մտքի կազմում:
8. Ամփոփում:

***ԵԶՐԱԿԱՑՈՒԹՅՈՒՆ***

‹‹Գրական կերպարների համեմատական վերլուծության կարողության ձևավորումը` հեքիաթներն ու առակները ուսումնասիրելիս›› ավարտական աշխատանքի շրջանակներում ուսումնասիրության ենք ենթարկել երեխայի մտածողության, խոսքի և հաղորդակցման կարողությունների ձևավորման գործընթացի առանձնահատկություններն ու վեր հանել երեխայի զարգացման գործում հեքիաթների ու առակների դաստիարակչական նշանակությանն առնչվող կետերը:

Ուսումնասիրության ընթացքում հանգել ենք այն եզրակացության, որ խոսքի զարգացման խնդիրների մեջ իր առանձնահատուկ տեղն ունի գեղարվեստական խոսքի հետ երեխայի ծանոթացումը:

● Հեքիաթներն ու առակները մեծ նշանակություն ունեն երեխայի անձի ձևավորման համար, որպես երեխայի խոսքի հարստացման սկզբնաղբյուր: Այն զարգացնում է պատկերային խոսքը, գեղագիտական ճաշակը և նպաստում բարոյական հասկացությունների ձևավորմանը:

● Մեր կողմից կատարված ուսումնասիրությունները ցույց տվեցին, որ հեքիաթների ու առակների միջոցով կարելի է երեխայի մեջ բնավորության, գործելակերպի դրական հատկանիշներ դաստիարակել: Այնտեղ կա բարի և չար ուժերի պայքար, և մշտապես հաղթում է բարին: Կարևորվում է բարությունը, մարդկանց օգնելու պատրաստակամությունը, սերը, կարեկցանքը:

● Հեքիաթներն ու առակները ունեն կրթիչ և դաստիարակիչ ուժ, ուստի թույլ են տալիս դաստիարակել` դրականի վրա հենվելով:

● Այսպիսով, հեքիաթների ու առակների հիմնական նպատակն է արթնացնել երեխայի երևակայությունն ու ստեղծագործական պոտենցիալը, նպաստել սովորողների աշխարհընկալման զարգացմանը, ընդլայնել բառապաշար, օգնել ճիշտ և տրամաբանական խոսք կառուցել:

Կարևոր է նաև այն, որ հեքիաթները և առակները երեխայի խոսքը դարձնում են ավելի էմոցիոնալ և պատկերավոր: Ուստի անհրաժեշտ է հեքիաթների ու առակների ուսուցման միջոցով նպաստել աշխարհաճանաչողական, երևակայական, ստեղծագործական և խոսակցական մակարդակների զարգացմանը համապատասխան մեթոդների կիրառմամբ:

***ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ***

***1. Գյուլամիրյան Ջ. , Մայրենիի դասավանդման մեթոդիկա , Եր., Զանգակ հր., 2011 թ.***

***2. Գրիգորյան Գր. Ա. , Հայ ժողովրդական բանահյուսություն, Եր., Լույս հրատ., 1980թ.***

***3. Հայոց լեզու և գրականություն գիտամեթոդական ամսագիր 4, Եր., ԿԱԻ հրատ., 2013թ***

***4. Ջահուկյան Գ. Բ. , Հայոց լեզու առաջին մաս , Եր., Լույս հրատ, 1980 թ.***

***5. Սարգսյան Վ., Մայրենի 2, Եր., Մանմար հրատ., 2017 թ.***

***6. Սարգսյան Վ., Մայրենի 3, Եր., Մանմար հրատ. 2017 թ.***

***7. Սարգսյան Վ., Մայրենի 4, Եր., Մանմար հրատ., 2009 թ.***

***8. Տեր- Գրիգորյան Ա., Հայոց լեզվի մեթոդիկա, Եր., Լույս, 1986 թ.***